For et år siden besluttede en række borgere i Store Brøndum, at man ville lave et hjem for storke i byen i tilfælde af, at der skulle komme et par flyvende forbi. Fredag formiddag landede den første stork så i den pileflettede rede i byen til stor overraskelse for byens borgere. - Det er stort. Jeg fik et opkald af en bekendt, om at der var en stork i reden, og jeg tænkte, at det var bluf, men så fik jeg en sms også, og så tænkte jeg den var god nok og så piskede jeg afsted, siger Bent Østergaard Jensen, der er barnefødt i Store Brøndum og har været med til at oprette Store Brøndum Storkelaug. - Det er da vildt, for vi ser fra andre steder, at de håber og håber, at der kommer en stork. Pludselig efter et år, så sidder der bare to storke, siger Louise Wittendorf, der ejer Store Brøndum Ostebutik. 202 indbyggere og to storke Som Louise Wittendorf fortæller, så gik der rigtig nok ikke lang tid, inden endnu en stork slog sig ned i reden i Rebild Kommune, så den lille by i Himmerland nu har 202 indbyggere og to storke boende. - Det er helt surrealistisk. Den stork, som har siddet mest i reden, går lige nu på en mark, efter en der pløjer, og æder regnorme, siger Bent Østergaard Jensen. Bent Østergaard Jensen fortæller, at han har talt hele fem storke i området, men det er især to storke, der har funder reden i Store Brøndum interessant, og det samme har rigtig mange andre tobenede – dog nogen med lidt kortere ben end storkene. Tidligere minister på besøg - Der har været rigtig mange besøgende forbi. Der har holdt biler siden vi fandt ud af, at de var der, siger Louise Wittendorf og bliver bekræftet af Bent Østergaard Jensen i, at storken har fået borgere fra nær og fjern til området: - Vi havde sågar en tidligere minister på besøg tidligere i dag i form af Flemming Møller Mortensen, der er født Store Brøndum, fortæller han. Tidligt på aftenen er der stadig storke i området ved Store Brøndum, men lige nu er der ikke nogen i selve reden, fordi de er ude at finde føde, men Bent Østergaard Jensen håber, at de finder tilbage til reden. - Vi er mest spændt på, om der også sidder en der i morgen, siger Bent Østergaard Jensen.

Referat:
To storke har slået sig ned i en rede i Himmerland.